Author: Spravca
Last saved by: Dušan Adamček
Company: Narodny inspektorat prace

Predkladacia správa

Vyhodnotenie plnenia Koncepcie bezpečnosti a ochrany zdravia pri práci v Slovenskej republike na roky 2008 až 2012 za rok 2012 predkladá Ministerstvo práce, sociálnych vecí a rodiny Slovenskej republiky na rokovanie vlády Slovenskej republiky podľa bodu B.2 uznesenia vlády Slovenskej republiky č. 114 z 20. februára 2008. 	
Koncepcia bezpečnosti a ochrany zdravia pri práci v Slovenskej republike na roky 2008 až 2012 (ďalej len „koncepcia BOZP“) stanovila aktivity príslušných ministerstiev, ostatných ústredných orgánov štátnej správy, reprezentatívnych organizácií zastupujúcich zamestnávateľov, reprezentatívnych organizácií zastupujúcich zamestnancov, orgánov inšpekcie práce a dozorných orgánov, zástupcov vedeckej a výskumnej základne a univerzít, ktorými sa podporovalo úsilie zamestnávateľov pri uplatňovaní ochrany života a zdravia zamestnancov. Cieľom bolo v období rokov 2008 až 2012 znížiť v Slovenskej republike počet pracovných úrazov pripadajúcich na 100 zamestnancov o 25 % oproti stavu v roku 2006.
Predkladaný materiál obsahuje odpočet plnenia úloh koncepcie BOZP za rok 2012 uvedených v jej prílohách č. 1 až 4 podľa vyhodnotení Národného inšpektorátu práce a tých, ktoré v zmysle bodu B.5 uznesenia vlády Slovenskej republiky č. 114 z 20. februára 2008 zaslali príslušné ministerstvá,  ostané ústredné orgány štátnej správy a ďalšie inštitúcie. Aj napriek určitým nepriaznivým skutočnostiam takmer všetky úlohy a opatrenia koncepcie BOZP boli v roku 2012 realizované. 
Vyhodnotenie plnenia koncepcie BOZP má informatívny charakter, a preto v súlade s bodom 3.1.6 Metodického pokynu na prípravu a predkladanie materiálov na rokovanie vlády Slovenskej republiky nie je predmetom medzirezortného pripomienkového konania. Materiál nemá vplyv na rozpočet verejnej správy, podnikateľské prostredie, sociálne vplyvy ani vplyv na informatizáciu spoločnosti a životné prostredie.